ตลท.ปรับพอร์ต1.4หมื่นล.ลดหุ้นลดเสี่ยง
“จรัมพร” ยอมรับปรับพอร์ตลงทุนของตลาดหลักทรัพย์ 1.4 หมื่นล้าน ลดลงทุนในหุ้น ศึกษาลงทุนทางเลือกอื่น
5 ต.ค. 2554

“จรัมพร” ยอมรับปรับพอร์ตลงทุนของตลาดหลักทรัพย์ 1.4 หมื่นล้าน ลดลงทุนในหุ้น ศึกษาลงทุนทางเลือกอื่น 
นายจรัมพร โชติกเสถียร กรรมการและผู้จัดการตลาดหลัก ทรัพย์แห่งประเทศไทย (ตลท.) เปิดเผยว่า ได้มีการปรับพอร์ตเงินลงทุนของตลาดหลักทรัพย์ที่มีจำนวน 1.4 หมื่นล้านบาท โดยลดการลงทุนในหุ้นลง เนื่องจากนโยบายในระยะ 2-3 ปีนี้ เห็นว่าหน้าที่หลักควรรักษาเงินก้อนนี้ไว้ และผลประกอบการหลักของตลาดหลักทรัพย์มีความผันผวนอยู่แล้ว เพราะขึ้นอยู่กับสภาพตลาด ดังนั้นผลตอบแทนที่มาจากการลงทุนไม่ควรไปผูกกับภาวะตลาดอีก 
ขณะเดียวกันตลาดหลักทรัพย์อยู่ระหว่างการศึกษาลงทุนทางเลือกอื่น เช่น การลงทุนในสินค้าโภคภัณฑ์ การลงทุนต่างประเทศ เพื่อจะนำมาร่วมกำหนดเป็นแผนลงทุนในปี 2555 แต่เงินลงทุนหลักส่วนใหญ่ยังคงลงทุนในพันธบัตรและเงินฝาก 
นายสมพล เกียรติไพบูลย์ ประธานกรรมการตลาหลักทรัพย์แห่งประเทศไทย เปิดเผยว่า นับเป็นพระมหากรุณาธิคุณที่ตลาดหลักทรัพย์ได้รับพระราชทานพระราชวโรกาสจากสมเด็จพระเทพรัตนราชสุดาฯ สยามบรมราชกุมารี ที่จะเสด็จพระราชดำเนินไปทรงประกอบพิธีวางศิลาฤกษ์อาคารสำนักงานใหญ่ของตลาดหลักทรัพย์ ณ ถนนรัชดาภิเษก เขตดินแดง กรุงเทพฯ ในวันพุธที่ 19 ต.ค.นี้ 
“สำนักงานใหญ่ที่จะสร้างขึ้นใหม่นี้ จะมีบทบาทส่งเสริมการทำธุรกรรมในตลาดทุน โดยจะเป็น “ศูนย์ธุรกิจตลาดทุน” อย่างครบวงจร เทียบเคียงได้กับศูนย์กลางการเงินและการลงทุนในนานาอารยประเทศ” นายสมพล กล่าว
นายจรัมพร กล่าวว่า อาคารแห่งนี้เป็นแบบอย่างที่ดีของสำนักงานที่มีส่วนช่วยรักษาสิ่งแวดล้อม ด้วยแนวคิดการออกแบบให้เป็นอาคารสำนักงานมาตรฐานอาคารเขียว LEED Certified ของสถาบันสภาอาคารเขียวแห่งประเทศสหรัฐอเมริกา หรือ US Green Building Council (USGBC) ในระดับ Gold ที่มีความรับผิดชอบต่อสังคมในด้านการอนุรักษ์พลังงาน การป้องกันมลภาวะเป็นพิษ เป็นมิตรต่อสิ่งแวดล้อม และมีระบบเทคโนโลยีอยู่ในระดับมาตรฐานสากล ทั้งนี้มีกำหนดการก่อสร้างระหว่างปี 2554-2556